### NN 63/2020 (28.5.2020.), Rješenje o određivanju područja stalnog graničnog prijelaza za međunarodni promet putnika i roba u Zračnom prometu Split

POLICIJSKA UPRAVA
 SPLITSKO-DALMATINSKA

1259

Na temelju članka 12. stavka 2. Zakona o nadzoru državne granice (»Narodne novine«, broj 83/13 i 27/16 ), Policijska uprava Splitsko-dalmatinska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBA U ZRAČNOM PROMETU SPLIT

Članak 1.

Područje stalnog graničnog prijelaza za međunarodni promet putnika i roba u zračnom prometu Split određuje se na području međunarodnog aerodroma Zračna luka Split, koja se nalazi 25 kilometara zapadno od grada Splita i 5 kilometara istočno od grada Trogira, u mjestu Kaštel Štafilić, na adresi: Cesta dr. Franje Tuđmana kbr.1270, neposredno uz navedenu prometnicu većinom objekata sa sjeverne i manjim dijelom pripadajućih objekata sa južne strane iste.

Članak 2.

Međunarodni aerodrom Zračna luka Split namijenjen je za prihvat i otpremu zrakoplova u domaćem i međunarodnom prometu kojima se obavljaju usluge zračnog prijevoza i operacije općeg zrakoplovstva.

Članak 3.

Granice područja Stalnog graničnog prijelaza za međunarodni promet putnika i roba u zračnom prometu Split, na otvorenom prostoru unutar ograde koja okružuje objekte Zračne luke Split u zaštitno ograničenom području protežu se:

– unutarnjim rubom kružnice radijusa 100 metara s ishodištem u centru dijela manevarske površine bilo kojeg djela stajanke za zrakoplove ili uzletno-sletne staze, na kojoj je zaustavljen ili parkiran zrakoplov operativnog statusa »u međunarodnom zračnom prometu« u ograničenom vremenskom razdoblju, osim ako se ne radi o zrakoplovu koji je predmet izvanrednog događaja,

– unutarnjim rubom i cijelom dužinom trase ukupne širine 30 metara namijenjene za kretanje putnika navedenog zaustavljenog zrakoplova u ograničenom vremenskom razdoblju na dionici između istog i putničkog terminala, osim ako se ne radi o zrakoplovu koji je predmet izvanrednog događaja,

– unutarnjim rubom vanjskih staklenih stjenki zatvorene konstrukcije ulazno-izlaznih stubišta i vanjskom ogradom ostalih otvorenih stubišta namijenjenih za izlaz/ulaz u putničku zgradu putnika navedenog zaustavljenog zrakoplova u ograničenom vremenskom razdoblju, osim ako se ne radi o zrakoplovu koji je predmet izvanrednog događaja.

Granice područja Stalnog graničnog prijelaza za međunarodni promet putnika i roba u zračnom prometu Split, unutar prostora zgrade putničkog terminala protežu se:

a) u podrumskim prostorima unutar zaštitno ograničenog područja (razine » – 1« i »-2« – tlocrt 3 i 4):

– unutarnjim stranicama zidova i pregrada koje sa svih strana odvajaju prostor u obliku slova L područja za obavljanje zaštitnih pregleda i sortiranje predane prtljage u međunarodnom prometu od ostalog prostora na razinama » – 2« i » – 1« te unutarnjim stranicama zidova i pregrada koje sa svih strana odvajaju prostor u obliku slova L područja za iskrcaj dolazne prtljage u međunarodnom prometu od ostalog prostora na razini » – 1«,

b) u prostorima prizemlja unutar zaštitno ograničenog područja (razina »0« – tlocrt 1):

– unutarnjim stranicama zidova i staklenih pregrada koji omeđuje prostor koji čine više zasebnih međusobno povezanih cjelina: zaštitno ograničeni prostor za ulaznu graničnu kontrolu (vidi 1 u tlocrtu 1), prostorije Postaje aerodromske policije Resnik (vidi 2 u tlocrtu 1), nadzirano područje ulazne carinske kontrole s pripadajućim pratećim prostorijama (vidi 3 u tlocrtu 1) i nadzirano područje za preuzimanje prtljage za putnike u dolasku s pripadajućim pratećim prostorijama koje koristi aerodromska policija, sanitarnim čvorom namijenjenom putnicima u dolasku i prostorom ureda »izgubljeno-nađeno« (vidi 4 u tlocrtu 1), i to od ishodišne točke koja se nalazi na krajnjem jugozapadnom uglu objekta putničkog terminala u smjeru kretanja kazaljki na satu uzdužno u smjeru sjever-jug zapadnom vanjskom staklenom pregradom ukupnom dužinom do sjeverozapadnog ugla objekta putničkog terminala, zatim poprečnom sjevernom vanjskom staklenom pregradom prema istoku do točke spoja s pregradnim uzdužnim unutarnjim zidom u smjeru sjever-jug koji odvaja navedeni prostor od istočnog djela putničkog terminala te se navedenim zidom granica nastavlja do spoja sa unutarnjim zidom koji se proteže poprečno u smjeru istok-zapad u cijeloj svojoj dužini i odvaja navedeni prostor od javnog prostora centralnog djela putničkog terminala do spoja s unutarnjim stranicama zida koji se proteže nepravilnom linijom cijelom dužinom zgrade uzdužno u smjeru sjever-jug do poprečne krajnje južne vanjske staklene stjenke koja se proteže u smjeru istok-zapad te navedenom stjenkom dalje prema zapadu do spoja sa ishodišnom točkom, čime se zatvara taj dio područja graničnog prijelaza.

c) u prostorima 1.kata prizemlja unutar zaštitno ograničenog područja (razina »+1« – tlocrt 2):

– unutarnjim stranicama zidova i staklenih pregrada koji omeđuje prostor koji čine više zasebnih međusobno povezanih cjelina: zaštitno ograničeni prostor za izlaznu graničnu kontrolu (vidi 1 u tlocrtu 2), zaštitno ograničeno područje izlazne carinske kontrole s pripadajućim pratećim prostorijama (vidi 2 u tlocrtu 2) i zaštitno ograničeno područje za odlazeće putnike i članove posade u međunarodnom prometu s pripadajućim pratećim prostorijama koje koristi aerodromska policija i carina, sanitarnim čvorom, ugostiteljskim prostorom i prostorom duty free shopa (vidi 3 u tlocrtu 2), i to od ishodišne točke – spoja vanjske staklene pregrade na zapadnoj strani objekta putničkog terminala i zamišljene poprečne linije u smjeru istok-zapad koja se nalazi 5 metara južno od kućica za izlaznu graničnu kontrolu poprečno u odnosu na prostor domaćeg odlaska kojeg dijeli cijelom širinom u smjeru kretanja kazaljki na satu uzdužno prema sjeveru do sjeverozapadnog ugla objekta putničkog terminala, te se nastavlja u smjeru istok-zapad punom dužinom vanjske staklene pregrade na sjevernoj strani objekta putničkog terminala do krajnjeg sjeveroistočnog ugla istog; zatim se granica nastavlja dijelom staklene pregrade na istočnoj strani putničkog terminala u smjeru sjever-jug do točke spoja sa zidom koji u smjeru istok-zapad poprečno dijeli istočno krilo putničkog terminala na javni prostor: južno te zaštitno ograničeno područje: sjeverno od zida, kojim se granica sa sjeverne strane i proteže te nastavlja stranicama istog zida koji se kružno u smjeru juga nastavlja uzdužno u smjeru sjever-jug do točke spoja sa zidovima koji sa sjeverne, istočne i južne strane okružuju sanitarni čvor za javnu namjenu, nakon čega se granica nastavlja uzdužnim zidom u smjeru sjever-jug do spoja sa zidom u smjeru istok-zapad koji se nalazi sjeverno od prostora za zaštitne preglede putnika i njihove ručne prtljage, do uzdužne zamišljene linije u pravcu sjever-jug koja dijeli prostor za zaštitne preglede putnika i njihove ručne prtljage na istočni (2/3 ukupne površine) te zapadni (1/3 ukupne površine) dio u kojem se i nalazi područje graničnog prijelaza, a koja linija se proteže do poprečnog pregradnog zida u smjeru istok-zapad, te se granica nastavlja istim do spoja sa uzdužnim zidom na istoku prostora za zaštitne preglede putnika i njihove ručne prtljage, granica se proteže dalje prema sjeveru do ravnine južne stranice prostora za drugu liniju kontrole kojom se nastavlja do istočne stranice istog i dalje do zamišljene poprečne linije u smjeru istok-zapad koja se nalazi 5 metara južno od kućica za izlaznu graničnu kontrolu poprečno u odnosu na prostor domaćeg odlaska kojeg dijeli cijelom širinom pa dalje prema istoku do ishodišne točke, čime se zatvara taj dio područja graničnog prijelaza.

d) u prostorima 2. kata unutar zaštitno ograničenog područja (razina »+1« – tlocrt 2):

– unutarnjim stranicama zidova i staklenih pregrada koji omeđuje prostor VIP salona sa sanitarnim čvorom za korisnike istog.

Granice područja Stalnog graničnog prijelaza za međunarodni promet putnika i roba u zračnom prometu Split, protežu se i unutarnjim zidovima samostojećih zgrada objekta robno-carinskog terminala i »cateringa«, koje su odvojene od putničkog terminala te se navedene granice u cijelosti poklapaju s linijama unutarnjih strana zidova zgrada.

Članak 4.

Područje stalnog graničnog prijelaza za međunarodni promet putnika i roba u zračnom prometu Split obuhvaća slijedeće katastarske čestice: 1356/9 i 1356/1 k.o. Kaštel Štafilić, te iznosi ukupno 25 036 m², a obuhvaća zaštitno ograničena i nadzirana područja, područje ulazne i izlazne granične kontrole s prostorijama za rad policije i carine, područje za putnike i članove posade u međunarodnom prometu, područje za prtljagu u međunarodnom prometu.

Navedenom području, u ograničenom vremenu, pridružuju se i dijelovi površine stajanke za zrakoplove i uzletno-sletne staze u slučaju kada je na istima zaustavljen ili parkiran zrakoplov operativnog statusa »u međunarodnom zračnom prometu«, osim ako se ne radi o zrakoplovu koji je predmet izvanrednog događaja (vidi članak 3.)

a). na č.z. 1356/9 k.o. Kaštel Štafilić nalaze se sljedeća područja:

– Zaštitno ograničeno područje za zaštitni pregled i sortiranje predane prtljage u međunarodnom prometu u podrumu zgrade putničkog terminala (razina – 2) površine 8 920 m²,

– Zaštitno ograničeno područje za iskrcaj dolazne prtljage na sustav za preuzimanje prtljage u međunarodnom prometu u podrumu zgrade putničkog terminala (razina – 1) površine 2 596 m²,

– Zaštitno ograničeno područje ulazne granične kontrole i prostorije aerodromske policije u prizemlju (razina 0) zgrade putničkog terminala površine 1 670 m²,

– Nadzirano područje za preuzimanje prtljage u međunarodnom prometu u prizemlju (razina 0) zgrade putničkog terminala površine 3 476 m²,

– Nadzirano područje ulazne carinske kontrole s pripadajućom prostorijom za smještaj carinske robe, službene prostorije aerodromske službe Izgubljeno & Nađeno, sanitarni čvor namijenjen putnicima u prizemlju (razina 0) zgrade putničkog terminala površine 212 m²,

– Nadzirano područje izlazne carinske kontrole koje obuhvaća prostor zaštitnog pregleda putnika (airside), službene prostorije duty free shopa, ured voditelja smjene, prostor za odmor, garderoba, sanitarni čvor te hodnik, na 1.katu (razina +1) zgrade putničkog terminala površine 512 m²,

– Zaštitno ograničeno područje izlazne granične kontrole na 1.katu (razina +1) zgrade putničkog terminala površine 288 m²,

– Zaštitno ograničeno područje za odlazeće putnike i članove posada u međunarodnom prometu (čekaonica s izlazima, prostorije aerodromske policije i carine, sanitarni čvorovi te ugostiteljski i trgovački sadržaji) na 1. katu (razina +1) zgrade putničkog terminala površine 6 180 m²,

– Zaštitno ograničeno područje za V.I.P. na 2. katu (razina +2) zgrade putničkog terminala površine 480 m²,

– Zaštitno ograničeno područje stajanke za zrakoplove ukupne površine 26 110 m², čiji dijelovi ulaze u područje graničnog prijelaza samo u ograničenom vremenu u slučaju kada je na istima zaustavljen ili parkiran zrakoplov operativnog statusa »u međunarodnom zračnom prometu«, osim ako se ne radi o zrakoplovu koji je predmet izvanrednog događaja (vidi članak 3.),

b). na č.z. 1356/1 k.o. Kaštel Štafilić nalaze se sljedeća područja:

– Zaštitno ograničeno područje za pripremu hrane za zrakoplove u međunarodnom prometu u prizemlju zgrade cateringa površine 685 m²,

– Zaštitno ograničeno područje stajanke za zrakoplove ukupne površine 63 650 m², čiji dijelovi ulaze u područje graničnog prijelaza samo u ograničenom vremenu u slučaju kada je na istima zaustavljen ili parkiran zrakoplov operativnog statusa »u međunarodnom zračnom prometu«, osim ako se ne radi o zrakoplovu koji je predmet izvanrednog događaja (vidi članak 3.),

– Zaštitno ograničeno područje carinskog skladišta u zgradi robnog terminala površine 17 m².

Članak 5.

Sastavni dijelovi ovog Rješenja su i tlocrti svih razina objekta putničkog terminala Zračne luke Split u kojima se nalaze dijelovi područja Stalnog graničnog prijelaza za međunarodni promet putnika i roba u zračnom prometu Split, s ucrtanim granicama područja graničnog prijelaza (vidi priloge 1 do 5).

Članak 6.

Stupanjem na snagu ovog Rješenja prestaje važiti Pravilnik o određivanju područja stalnog međunarodnog zračnog graničnog prijelaza I. kategorije u Zračnoj luci Split. (»Narodne novine« broj 88/2003.).

Članak 7.

Ovo Rješenje stupa na snagu osmoga dana od dana objave u »Narodnim novinama«.

Broj: 511-12-40-120/50-6/2019.
 Split, 7. travnja 2020.

Načelnik
 Dražen Vitez, v. r.

![](/files/_web/sluzbeni-dio/2020/131672/images/3843.jpg)

![](/files/_web/sluzbeni-dio/2020/131672/images/3835.jpg)

![](/files/_web/sluzbeni-dio/2020/131672/images/3827.jpg)

![](/files/_web/sluzbeni-dio/2020/131672/images/3816.jpg)

![](/files/_web/sluzbeni-dio/2020/131672/images/3808.jpg)